Пенчо Славейков
Римлянка

chitanka.info

„И старий вълк с оръфаните псета

е в заговора?!“ — кипна грозний цар…

И нея нощ нечакано сполетя

едни отрова, други лют ханджар.

Ей ликторите царски се в тъмата

промъкнаха и в Петусовий двор —

обречена й на старий вълк главата

на ликторския стоманен топор.

И Ария, жена му, първа схвана

злокобните им стъпки и мълва;

и гордо тя пред Петуса застана,

отчаяно обронил сам глава:

„Последен миг… Един изход остава

за истинския римлянин — смъртта.

Умри! Спаси неопетнена слава

с непоругано име в вечността!“

И тя сама ханджара му подаде —

но не пое го той. А в същий миг

се счу, отвън под тъмните аркади,

на ликторите настървений вик.

Ханджарът блясна… Ария, обляна

във кърви, се на пода повали:

„Земи, земи го… Смъртоносна рана

от собствената ръка не боли!“

Изкъртени вратите полетяха…

Но в стаята, при факелния плам,

когато стръвни ликтори влетяха,

завариха два мъртви трупа там.

Издание:

П. П. Славейков, Събрани съчинения в осем тома, том 1. Български писател, С. 1958.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.